钦定古今图书集成/理学汇编/学行典/第045卷 > 诗经 > 《周颂维天之命》
## 钦定古今图书集成/理学汇编/学行典/第045卷 > 诗经 > 《周颂维天之命》

维天之命，于穆不已。於乎不显！文王之德之纯。

〈朱注〉《天命》，即天道也。《不已》，言无穷也。纯，不杂也。〈大全〉程子曰：“言天之自然者曰《天道》，言天之赋予万物者曰‘《天命》’。”　华谷严氏曰：“凡言圣人如天者，以此拟彼，天与圣人，犹为二也。此诗但以天命之不已，与文德之纯对立而并言之，盖有不容拟议者。子思又发明之如此，其旨深矣。”　西山真氏曰：“纯是至诚，无一毫私伪杂。其纯诚无杂，自然能不已，如天之春而夏，夏而秋”，秋而冬，昼而夜，夜而昼，循环运转，一息不停，以其诚也。圣人之自壮而老，自始而终，无一息之懈，亦以其诚也。既诚，自然能不已。